Tħabbru d-dettalji tal-iskema biex il-Maltin li għandhom assi li jistgħu ikunu kontijiet bankarji, titoli finanzjarji u propjetà u li ma kinux dikjarati għal skop ta’ taxxa, jirregolarizzaw ruħhom. B’hekk jevitaw li jinkixfu mill-awtoritajiet finanzjarji tal-pajjiżi barranin li bi ftehim internazzjonali qablu li jagħtu l-informazzjoni relevanti lill-awtoritajiet tat-taxxa ta’ kull pajjiż Ewropew. F’miżura kontra l-evazzjoni tat-taxxa, il-Ministru tal-Finanzi Edward Scicluna ħabbar id-dettalji tal-inizjattiva li kien semma fil-budget biex assi li jistħu ikunu depożiti bankarji jew propjetà li sal-lum kienu moħbija mill-awtoritajiet tat-taxxa, jiġu dikjarati u regolarizzati. Fisser li dan ser isir b’żewġ rati speċjali li jitħalsu darba mar-reġistrazzjoni tal-assi li ma kienux dikjarati. Il-Ministru tal-Finanzi Edward Scicluna qal li permezz tal-iskema wieħed qed jingħata ċ-ċans li jħallas penali ta’ darba bir-rata ta’ 7.5 fil-mija ta’ l-assi kollha li ma kinux iddikkjarati qabel. Dawk li jixtiequ jġibu l-assi tagħhom u jinvestuhom f’Malta, jħallsu penali ta’ darba ta’ 5 fil-mija. Il-Professur Scicluna qal li b’hekk individwi u kumpaniji li kienu qed jevadu t-taxxa jistgħu jorqdu b’rashom mistrieħa li mhux ser jinkixfu bil-proċeduri ta’ investigazzjoni jew ta’ bdil tal-informazzjoni li issa hemm bejn il-pajjiżi kollha tal-Unjoni Ewropeja u diversi pajjiżi oħra Ewropej fosthom l-Iżvizzera u anke ċentri finanzjarji offshore. Il-Ministru Scicluna evita kull spekulazzjoni dwar l-ammonti ta’ assi u depożiti li Maltin għandhom barra minn Malta. Madankollu meta snin ilu saret skema simili, miljuni ta’ liri ġew reġistrati u ħafna mid-depożiti inġiebu lura u ġew investiti f’Malta. Qal li bl-iskema jistgħu jiġu reġistrati anke assi li jkunu intirtu. Il-Ministru Scicluna qal li l-assi iridu ikunu dikjarati fi żmien tliet ġimgħat u l-assi ritpatrijati li ser igawdu mir-rata imnaqsa ta’ ħamsa fil-mija ser ikunu marbuta li dawn l-assi jibqgħu f’Malta għal mil-lanqas tliet snin.